Il-Kummissjoni u l-kumpaniji tal-IT rilevanti biex iżommu għajnejhom miftuħa fuq l-impenji pubbliċi fil-kodiċi ta’ kondotta kontra d-diskors illegali ta’ mibegħda fuq l-internet, fosthom fuq l-impatt tagħhom. Trasparenza aħjar fl-applikazzjoni tal-proċeduri ta’ avviż u tneħħija.

Il-Kummissjoni Ewropea diġà qed tappoġġa lill-Istati Membri fl-isforzi tagħhom biex jipprevenu u jiġġieldu r-radikalizzazzjoni fil-ħabs, għax qabelxejn din hija kompetenza tagħhom. F’konformità mal-Konklużjonijiet tal-Kunsill tal-2015 dwar ir-rispons tal-ġustizzja kriminali għar-radikalizzazzjoni, il-Eurojust qed jissorvelja l-iżviluppi u x-xejriet fejn jidħol il-qafas leġiżlattiv applikabbli u l-ġurisprudenza rilevanti fl-Istati Membri dwar it-terroriżmu u r-radikalizzazzjoni vjolenti, inkluż l-użu ta alternattivi għall-prosekuzzjoni u d-detenzjoni biex dawk li jfasslu l-politika jkunu infurmati u l-iżvilupp ta’ inizjattivi futuri jsir b’mod infurmat. Fost l-oħrajn dan isir permezz tal-Moniter tal-Kundanni Kontra t-Terroriżmu u permezz tal-laqgħat tattiċi tal-Eurojust dwar it-terroriżmu. Barra minn hekk, fl-2015 u fl-2016 il-Kummissjoni pprovdiet EUR 8 miljun biex jiġu implimentati l-konklużjonijiet tal-Kunsill, finanzjament għall-iżvilupp ta’ programmi tar-riabilitazzjoni u tad-deradikalizzazzjoni fil-ħabs u barra minnu, għodod għall-valutazzjonijiet tar-riskju u taħriġ lill-professjonisti.

L-attivitajiet taċ-Ċentru ta’ Eċċellenza tar-RAN se jibqgħu jkopru r-radikalizzazzjoni fil-ħabs, l-aktar bil-grupp ta’ ħidma tiegħu għall-ħabs u l-probazzjoni, li matulhom il-prattikanti lokali jistgħu jaqsmu l-aqwa prattiki, jagħtu rakkomandazzjonijiet, u jiżviluppaw jew jirrevedu l-linji gwida u l-manwali dwar l-implimentazzjoni ta’ mekkaniżmi u programmi biex tiġi evitata u miġġielda r-radikalizzazzjoni fil-ħabs u ssir promozzjoni favur ir-riabilitazzjoni u l-integrazzjoni mill-ġdid, inkluż b’mod partikolari l-gwida dwar l-iżvilupp ta’ approċċi b’diversi aġenziji u għodod ta’ intervent aktar speċifiċi, bħalma huma l-valutazzjonijiet tar-riskju. Id-dokument tar-RAN dwar “Dealing with radicalisation in a prison and probation context” (It-trattament tar-radikalizzazzjoni fil-kuntest tal-ħabs u tal-probazzjoni) jiġbor l-ewwel tagħlimiet meħuda, rakkomandazzjonijiet u jidentifika xi sfidi, filwaqt li jkopri aspetti bħall-iżvilupp ta’ koperazzjoni bejn diversi aġenziji, il-valutazzjonijiet tar-riskju, il-ġestjoni tar-riskji inkluż il-kundizzjonijiet fil-ħabs u l-opzjonijiet tar-reġim u l-programmi tal-integrazzjoni mill-ġdid .

Azzjonijiet ewlenin:

Permezz taċ-Ċentru ta’ Eċċellenza tar-RAN jinqasmu l-aqwa prattiki u jissawru rakkomandazzjonijiet ta’ politika fuq il-prevenzjoni tar-radikalizzazzjoni għall-prattikanti primarji (inkluż għall-imħallfin u l-prosekuturi, meta dan ikun jixraq), li jkunu jkopru s-settur tal-ħabs u tal-probazzjoni.

Appoġġ finanzjarju li lill-Istati Membri jgħinhom jiżviluppaw għodod għall-valutazzjonijiet tar-riskju.

Appoġġ għall-iżvilupp ta’ programmi edukattivi u tat-taħriġ fil-ħabs (inkluż it-taħriġ vokazzjonali) biex il-ħabsin isibuha inqas diffiċli biex jerġgħu jintegraw fis-soċjetà.

Appoġġ għall-iżvilupp ta’ programmi ta’ riabilitazzjoni għall-ħabsin mill-Istati Membri u l-iskambju tal-aqwa prattiki u politiki fil-qasam tal-eżekuzzjoni tas-sanzjonijiet penali.

Il-promozzjoni tal-kondiviżjoni tal-informazzjoni fil-Eurojust minn prosekuturi speċjalizzati.

4. Nippromwovu l-edukazzjoni inklużiva u l-valuri komuni tal-UE

Għaż-żmien fit-tul, l-edukazzjoni ta’ kwalità għolja mill-istadju preskolastiku ’il quddiem tibqa’ l-aħjar garanzija kontra l-esklużjoni soċjali, li għal xi wħud jaf tkun fattur tar-radikalizzazzjoni. Madankollu, l-opportunitajiet u l-eżiti xorta jibqgħu jiddeterminawhom il-kuntesti soċjoekonomiku tat-tfal. Minn fost iż-żgħażagħ Ewropej, 11% jħallu l-iskola kmieni u jidħlu fis-suq tax-xogħol bi żvantaġġ li jkun diffiċli ferm biex jixxejjen fil-ġejjieni tagħhom . Għaldaqstant fost il-miżuri preventivi kritiċi jridu jiġu indirizzati dawn il-kwistjonijiet, u ż-żgħażagħ jingħataw il-valuri komuni tal-UE u jitħallew jagħmlu għażliet infurmati.

Fis-17 ta’ Marzu 2015, il-Ministri tal-Edukazzjoni u l-Kummissjoni Ewropea adottaw Declaration on Promoting citizenship and the common values of freedom, tolerance and non-discrimination through education (Dikjarazzjoni dwar il-promozzjoni taċ-ċittadinanza u l-valuri komuni tal-libertà, it-tolleranza u n-nondiskriminazzjoni permezz tal-edukazzjoni), li tiddefinixxi l-għanijiet komuni għall-Istati Membri u titlob li jittieħdu azzjonijiet ta’ appoġġ fil-livell tal-UE. Fuq din il-bażi, il-Kummissjoni diġà mmobilizzat l-istrumenti politiċi u finanzjarji tagħha u se tadotta aktar passi konkreti biex tappoġġa lill-Istati Membri f’ħidmiethom.